钦定古今图书集成/明伦汇编/宫闱典/第130卷 > 王继恩
## 钦定古今图书集成/明伦汇编/宫闱典/第130卷 > 王继恩

按《宋史宦者传》：“继恩，陕州陜人。周显德中，为内班高
品。初养于张氏，名德钧。开宝中，求复本宗，太祖召见，
许之，因赐名焉。累为内侍行首，会讨江南，与窦神兴
等部禁兵及战船抵采石。九年春，改里面内班小底
都知，赐金紫。十月，加武德使。太祖崩，副杜彦圭案行
陵地，寻充永昌陵使。太平兴国三年，迁宫苑使。久之”，
领河州刺史，掌军器、弓枪库。雍熙中，主师克云、朔，命
继恩率师屯易州，又为天雄军驻泊都监。自岐沟关、
君子馆败绩之后，河朔诸路为契丹所扰，城垒多圯。
四年，诏继恩与翟守素、田仁朗、郭延濬分路按行增
筑之。及遣将北伐，又为排阵都监，屯中山，改皇城使。
端拱初，领本州团练使，又为镇、定、高阳关两路排阵
钤辖。淳化初，赐甲第一区。五年，加昭宣使、勾当皇城
司。李顺乱成都，命为剑南两川招安使，率兵讨之，军
事委其制置，不从中覆。管内诸州系囚，非十恶正赃，
悉得以便宜决遣。二月，命马步军都军头王杲趣剑
门，崇仪使尹元由峡路分遣讨贼，并受继恩节度。诏
“前军所至，其贼党敢抗王师者，即须杀戮。如本非同
恶，受制凶徒，先被胁从，今能归顺者，悉释其罪。”四月，
继恩由小剑门路入研石砦，破贼，斩首五百级，逐北
过青彊岭，平剑州，进破贼五千于柳池驿，斩首千六
百级，贼众望风奔走，杀戮溺死者不可胜计。又克阆、
绵二州。五月，至成都，破贼十万馀，斩首三万级，获顺
及铠甲僭伪服用甚众。朝议赏功，中书欲除宣徽使，
太宗曰：“朕读前代史书，不欲令宦官预政事。宣徽使，
执政之渐也，止可授以他官。”宰相力言继恩有大功，
非此任无足以为赏典。上怒，深责相臣。命学士张洎、
钱若水议别立宣政使，序位昭宣使上以授之。进领
顺州路防御使。继恩握重兵，久留成都，转饷不给，专
以宴饮为务，每出入，前后奏音乐。又令骑兵执博局
棋枰自随，威振郡县。仆使辈用事恣横，纵所部剽掠
子女金帛，军士亦无斗志。馀贼迸伏山谷间，州县有
复陷者。太宗知之，乃命入内押班卫绍钦同领其事，
又遣枢密直学士张鉴、西京作坊使冯守规乘传督
其捕贼，议分减师徙出蜀境，以便粮运。高品王文寿
者隶继恩麾下，继恩遣领虎翼卒二千分遂州路追
讨。文寿御下严急，士卒皆怨。一夕，卧帐中，指挥使张
嶙遣卒排闼入，斩文寿首以出。会夜昏黑，嶙犹疑其
非，然炬照之曰：“是也。”时嘉州贼帅张馀，有众万馀，嶙
即以所部与之合，贼势甚盛。初奏至，太宗欲尽诛军
人妻子，近臣或请勿杀，悉索营中书，遣帅招抚，谕以
释罪，亲属偕全，必自引来归，因可破贼。上然之，令巡
检程道符谕旨，亡卒斩嶙，函首送继恩，皆自拔来归。
因使为乡导击贼，悉平之。至道二年春，布衣韩拱辰
诣阙上言：“继恩有平贼太功，当秉机务。今止得防御
使，赏甚薄，无以慰中外之望。”上大怒，以拱辰惑众，杖
脊黥面，配崖州。俄召继恩。太宗崩，命与李神福按行
山陵，加领桂州观察使。继恩初事太祖，特承恩顾，及
崩夕，太宗在南府，继恩中夜驰诣府邸，请太宗入，太
宗忠之。自是宠遇莫比。喜结党，邀名誉，乘间或敢言
荐外朝臣。由是士大夫之轻薄好进者，从之交往，每
以多宝院僧舍为期。有潘阆者，能诗咏，卖药京师，继
恩荐之，召见，赐进士第。寻察其狂妄，追还诏书。及真
宗初，继恩益豪横，颇欺罔，漏泄机事，与参知政事李
昌龄缄题往来，多请托。至有连宫禁者，素与胡旦善，
时将加恩，密诿其为褒辞。又士人诗颂盈门，上恶其
朋结，黜为右监门卫将军，均州安置。籍没赀产，多得
蜀土僭拟之物。昌龄谪忠武军节度行军司马，旦削
籍，长流寻州。诏“中外臣僚曾与继恩交识及通书尺
者，一切不问。”咸平二年，卒于贬所。遣使将其家属还
京师，假官舍处之。四年，听归葬。大中祥符三年，特诏
追复官爵，以白金千两赐其家。子怀珪，转入内高班。